Jostein Lillestøl

Jostein Kåre Lillestøl (født 1943) er en norsk statistiker som siden 1966 har vært tilknyttet Norges Handelshøyskole (NHH), fra 1985 som professor i matematisk statistikk og fra 2013 som professor emeritus. Han tok examen artium ved Oslo katedralskole i 1961. Etter realfagstudier ved Universitetet i Oslo ble han i 1965 cand.mag. med matematikk, fysikk og statistikk i fagkretsen, og i 1967 cand.real. med statistikk som hovedfag. Etter doktorgradsstudier med stipend fra NHH fikk han i 1975 graden Ph.D. fra Department of Statistics ved University of California at Berkeley med en avhandling innen teorien for stasjonære tidsrekker.

Lillestøl har gitt teoretiske bidrag på en rekke områder, herunder populasjonsgenetikk, tidsrekkeanalyse, multivariat statistisk analyse, stikkprøverevisjon og risikoanalyse. Han har også bidratt på ulike anvendelsesområder, herunder medisinsk statistikk, optimalitet innen fiskeoppdrett, modeller for analyse av energiressurser   og metode for avdekking av økonomisk kriminalitet. Ved NHH har han undervist i sannsynlighetsteori og statistisk teori på ulike nivåer: Han har videre  undervist i økonometri, operasjonsanalyse,  statistiske metoder i revisjon og i metode for kvalitetsutvikling. Han har også skrevet flere lærebøker.

Han er innvalgt medlem av International Statistical Institute og har i en periode vært leder av Norsk statistisk forening.

 Referanser 
Bjørsvik, E. og Nilsen,Y. (2001): Norges Handelshøyskole i 75 år. Fagbokforlaget.
Eek, Ø. (red.) (2003): Gode gamle Katta: Oslo katedralskole 850 år. ISBN  82-992654-2-8.
Lillestøl, J. (1975): Improved estimates of parameters of complex Normal models with applications to analysis of several stationary time series, dissertation University of California at Berkeley.
Lillestøl, J. (1997): Sannsynlighetsregning og statistikk med anvendelser, 5.utg. Cappelen Akademisk Forlag.
Lillestøl, J. (2000): Statistiske metoder i revisjon 3.utg. Cappelen Akademisk Forlag.
Lillestøl, J. (1994): Kvalitet - Idéer og metoder. Fagbokforlaget.

 Eksterne lenker 
 Jostein Lillestøl, ansattside hos NHH
 (no) Jostein Lillestøl, publikasjoner i forskningsdokumentasjonssystemet NVA

Kategori:Professorer ved Norges Handelshøyskole
Kategori:Norske professorer i statistikk
Kategori:Personer fra Oslo